Diari Oficial de la Generalitat Valenciana


Sumari del DOGV 6129, del 23-10-2009 (2009/11598)

RESOLUCIÓ de 25 de novembre de 2008, de la Direcció General per al Canvi Climàtic, per la qual s'atorga a l'empresa Cementval, SLU, l'autorització ambiental integrada per a una indústria de mòlta, emmagatzematge i expedició de ciment al terme municipal de Sagunt.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6129

Data del DOGV
:   23-10-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/11192


Data del document
:   25-11-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 25 de novembre de 2008, de la Direcció General per al Canvi Climàtic, per la qual s'atorga a l'empresa Cementval, SLU, l'autorització ambiental integrada per a una indústria de mòlta, emmagatzematge i expedició de ciment al terme municipal de Sagunt. [2009/11950]  
Vistos els documents que consten en l'expedient 181/07 IPPC, instruït a instàncies de l'empresa Cementval, SLU, a fi d'obtenir l'autorització ambiental integrada per a una indústria de mòlta, emmagatzematge i expedició de ciment, s'emet aquesta resolució de conformitat amb els següents  
Antecedents de fet  
Primer. Amb data 25 de setembre de 2007 Ramón Vázquez Martínez, en nom de la mercantil Cementval, SLU, amb CIF J56148290 i domicili social al carrer de Moratín, 17, 4ª (València), va presentar al Registre General de la Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a una indústria de mòlta, emmagatzematge i expedició de ciment, que es detalla en l'annex I.  
A la sol·licitud s'adjunta la sol·licitud de l'informe de compatibilitat urbanística a l'Ajuntament de Sagunt de data 9 de novembre de 2007.  
Segon. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que informaren sobre la suficiència de la documentació que acompanyava la sol·licitud.  
Tercer. Consten en l'expedient els informes de l'Ajuntament i del Servei de Protecció de l'Ambient Atmosfèric.  
Quart. Amb data 19 de febrer de 2008 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana (núm. 5706).  
Com a resultat de la informació pública i de la notificació a confrontants realitzada per l'Ajuntament de Sagunt, s'hi van presentar dues al·legacions al projecte, i així consta en l'expedient certificat de la informació pública.  
Pel que fa al contingut de les al·legacions presentades, es considera que, en relació amb les condicions de funcionament de l'activitat que puguen tenir conseqüències en el medi ambient, les mesures correctores indicades en la documentació aportada i les que es fixen en aquesta resolució són suficients per a garantir-ne una correcta protecció.  
Cinqué. Una vegada transcorregut el termini d'informació pública, es va sol·licitar un nou informe a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada sobre l'adequació del projecte a tots aquells aspectes que foren de la seua competència.  
Sisé. Amb data 7 de març de 2008 la Confederació Hidrogràfica del Xúquer va emetre un informe desfavorable, ja que no s'acredita suficientment la inexistència d'abocament al domini públic hidràulic.  
Seté. Amb data 13 de març de 2008 l'empresa va aportar un informe de compatibilitat urbanística mitjançant el qual s'indicava que l'activitat és compatible amb el planejament urbanístic, si bé cal justificar la condició de solar, ja que les obres d'urbanització en el moment de la firma no han sigut rebudes.  
Huité. Amb data 13 d'agost de 2008 es va rebre un informe del Servei de Protecció de l'Ambient Atmosfèric, en el qual s'indicava la suficiència del projecte en matèria d'acústica.  
Així mateix, s'han incorporat a l'expedient els informes del Servei de Protecció de l'Ambient Atmosfèric, del Servei de Residus Industrials i del Servei de Residus Urbans.  
Nové. Amb data 13 d'octubre de 2008 l'Ajuntament de Sagunt va emetre un informe favorable condicionat en les matèries de competència municipal.  
Deu. Amb data 20 d'octubre de 2008 la Confederació Hidrogràfica del Xúquer va emetre un informe favorable en matèries de la seua competència.  
Onze. Amb data 20 de novembre de 2008 es va fer el tràmit d'audiència a l'interessat.  
Dotze. Amb data 25 de novembre de 2008 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 181/07 IPPC de sol·licitud d'autorització ambiental integrada, promoguda per Cementval, SLU.   
Als fets anteriors són aplicables els següents  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 3.1 de l'annex I de la Llei 2/2006.   
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental desplegada pel Decret 127/2006, de 5 de maig, del Consell de la Generalitat Valenciana.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del President de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 106/2008, de 18 de juliol, del Consell, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, resolc:  
Primer  
Concedir a Cementval, SLU, l'autorització ambiental integrada per a una indústria de mòlta, emmagatzematge i expedició de ciment, ubicada al Polígon Industrial Químic, s/n, del Port de Sagunt (València), d'acord amb el projecte bàsic per a la sol·licitud d'autorització ambiental integrada, de 24 de setembre de 2007, subscrit per Álvaro Torregrosa Roselló, la qual queda inscrita en el Registre General d'Instal·lacions IPPC de la Comunitat Valenciana amb el número 348-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió detallats en el projecte bàsic, la nomenclatura dels quals serà la que s'utilitzarà d'ara endavant per al millor control i comunicació de les emissions:  
  
Cadascun d'aquests focus ha d'estar convenientment identificat in situ, d'acord amb aquesta nomenclatura.  
Els valors límit d'emissió per als focus canalitzats descrits i la periodicitat de controls per part d'una entitat col·laboradora en matèria de qualitat ambiental són els següents:  
  
1.2. Control de l'emissió de contaminants per focus canalitzats  
1.2.1. Condicions de presa de mostres i expressió de resultats  
a) Punts de presa de mostra: els focus canalitzats han de tenir la situació, la disposició, la dimensió i els accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera han de garantir una correcta dispersió dels contaminants emesos. Més concretament, la seua alçària no sols ha de complir el que estableix l'Ordre de 18 d'octubre de 1976, sinó que es recomana que siga tal que, en una distància equivalent a deu vegades l'alçària del punt d'emissió d'un focus, no hi haja altres estructures d'alçària superior a la del mateix focus menys dos metres, que produïsquen un apantallament que dificulte la dispersió i justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge ha de ser inferior als 200 ºC.  
c) Els mesuraments s'han de fer en condicions normals de funcionament de les instal·lacions, registrant els paràmetres que les determinen, i han de cobrir totes les tipologies o grups de productes diferents que es fabriquen en cada instal·lació.  
d) Les concentracions mesurades han d'estar referides sempre a condicions normals de pressió i temperatura (101,3 kPa i 273,16 K).  
1.3. Control de l'emissió de partícules per fonts difuses  
A fi d'evitar les emissions difuses provinents de les operacions d'emmagatzematge, manipulació i transport de matèries primeres pulverulentes, s'han de dur a terme les mesures següents:  
Tancament total o parcial de les instal·lacions d'emmagatzematge de materials pulverulents.  
Tancament d'instal·lacions de transport i processament de materials.  
Aspiració i despolvorització d'instal·lacions d'emmagatzematge, transport, punts de transferència i de càrrega i descàrrega de materials pulverulents.  
Condicionament, pavimentació i neteja de les instal·lacions, de les vies de circulació i de les àrees d'estacionament de vehicles.  
2. Soroll  
Respecte al nivell de sorolls transmesos a l'exterior, cal complir el que estableixen la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits per a zones d'ús industrial, que són els següents:  
  
Cada cinc anys caldrà fer una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Abocaments  
3.1. Aigües residuals  
El procés productiu no requereix aportació d'aigua, per la qual cosa no es generen aigües residuals derivades de l'activitat principal.  
Les aigües residuals sanitàries desguassen temporalment en dues fosses sèptiques estanques, les quals són retirades per un gestor autoritzat, fins que l'Ajuntament de Sagunt recepcione les obres del polígon industrial i siga possible la connexió a la xarxa de clavegueram municipal.  
3.2. Aigües pluvials  
Hi ha una xarxa separativa de pluvials que està pendent de la futura connexió a la xarxa municipal quan aquesta siga operativa. Es disposa de dues arquetes d'aigües pluvials.  
3.3. Control  
Anualment caldrà remetre a l'òrgan competent per a l'atorgament de l'autorització ambiental integrada totes les factures de retirada o justificants acreditatius de la retirada de les aigües residuals emmagatzemades en un depòsit impermeable per al posterior tractament per un gestor autoritzat, de manera que aquestes concorden amb el volum generat fins que en certifiquen la connexió.  
El titular ha de mantenir tots els abocaments generats per la seua activitat connectats a la xarxa de clavegueram, sense que hi haja cap sistema de desguàs capaç de generar un abocament directe o indirecte al domini públic hidràulic, i ha de presentar davant l'òrgan competent per a l'atorgament de l'autorització ambiental integrada un certificat de connexió dels abocaments d'aigües residuals emés pel titular de la xarxa de sanejament. Així mateix, ha de constar en l'expedient un informe emés per l'ens encarregat de la gestió de la depuradora de destinació, en el qual es pronuncie expressament de manera favorable a la connexió de l'abocament de l'esmentada activitat, amb indicació expressa que aquests abocaments són compatibles amb el compliment dels valors límit d'emissió que fixa l'autorització d'abocament de la depuradora, tant des del punt de vista del volum com per la qualitat de l'influent.  
Així mateix, el titular ha de presentar davant l'òrgan competent per a l'atorgament de l'autorització ambiental integrada, en el termini d'un any, un pla definitiu de la gestió de les aigües residuals.  
Es recorda que, d'acord amb l'article 100 del text refós de la Llei d'aigües (Reial decret legislatiu 1/2001, de 20 de juliol), «queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització administrativa prèvia», i s'incoarà, si escau, un expedient sancionador per infracció tipificada en la lletra f) de l'article 116.3 de l'esmentada llei.  
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie, de manera que no es puga produir la contaminació de les aigües pluvials, les quals han de ser recollides i eliminades per sistemes que asseguren la inalterabilitat de les seues característiques qualitatives i la innocuïtat del seu abocament al domini públic hidràulic, si escau.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
  
\* \* \* \* \* \* \* \* \* \* \* \* \* \* \* \* \* \* \* \* \*  
4. Protecció del sòl i de les aigües subterrànies  
Queda prohibit l'abocament a qualsevol llit, sòl o subsòl que puga deteriorar la qualitat de les aigües, sense tenir l'autorització de la Confederació Hidrogràfica del Xúquer.  
No es podran fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
En aquest sentit, l'empresa ha formalitzat l'informe preliminar de situació del sòl, d'acord amb el que estableix l'article 3.1 del Reial decret 9/2005.  
5. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza la producció dels residus següents, sempre que la seua capacitat de generació anual siga de l'ordre de magnitud que es detalla a continuació i la capacitat de producció de ciment del centre productiu detallat en l'annex I siga aproximadament de 900.000 t/any.  
  
Els residus es podran emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es podran emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període hauran de ser entregats a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzematge ha d'estar inclosa en el sistema general de protecció contra incendis de la indústria.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la més gran d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, implique un augment de la perillositat o en dificulte la gestió.  
Per a la recollida de possibles fugues o vessaments accidentals de líquids, tant de residus com de matèries primeres, cal disposar de material absorbent no inflamable en quantitat suficient per a aquesta finalitat. L'absorbent, una vegada contaminat, s'ha de gestionar com a residu perillós o no perillós, segons corresponga.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, així com el número de document de control i seguiment utilitzat, si escau, i el gestor a qui s'entrega el residu.  
  
\* \* \* \* \* \* \* \* \* \* \* \* \* \* \*  
  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los.  
Cada quatre anys s'ha d'elaborar un pla de prevenció i reducció de residus perillosos, que s'ha de presentar a la Direcció General per al Canvi Climàtic.  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els requisits que estableix la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual s'aprova el Reglament per al desplegament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
5.2. Gestió de residus  
S'autoritza Cementval, SLU a realitzar l'operació de valorització R5 (reciclatge o recuperació d'altres matèries inorgàniques), del següent residu no perillós generat, sempre que la seua capacitat de tractament anual siga de l'ordre de magnitud que es detalla a continuació:  
El centre productiu està inscrit en el Registre General de Gestors Autoritzats de Residus de la Comunitat Valenciana.  
Pel que fa a l'activitat de gestió de residus no perillosos, l'empresa ha de portar un registre documental on figuren la quantitat, la naturalesa, l'origen, la destinació, la freqüència d'arreplega i el mitjà de transport dels residus.  
Així mateix, ha de formalitzar la memòria anual com a gestor de residus no perillosos, la qual s'ha de remetre a la Direcció General de Qualitat Ambiental abans de l'1 de març de cada any. En aquesta memòria s'ha d'especificar l'origen i la quantitat dels residus gestionats, les característiques de l'emmagatzematge previ a la gestió, la quantitat i la naturalesa dels residus resultants del procés, així com les incidències rellevants que s'hagen pogut produir, tot això relatiu a l'any objecte de la declaració.  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
6. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
Si, tot i amb això, es produeix algun incident en les instal·lacions que comporte un funcionament anòmal i en pot resultar l'incompliment dels límits imposats, s'haurà de comunicar immediatament aquesta situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim els efectes sobre el medi ambient.  
En el termini màxim de set dies després de l'incident, la mercantil haurà de remetre a l'Ajuntament i a la Direcció General per al Canvi Climàtic un informe detallat en el qual, a més de les dades identificatives, han de figurar les següents:  
Les causes de l'incident.  
L'hora en què es va produir i la durada.  
Les característiques de l'emissió o abocament.  
Les mesures correctores adoptades.  
L'hora i la forma en què es va comunicar el succés.  
En relació amb el possible dany ambiental ocasionat per l'activitat, caldrà aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat ha de disposar d'una garantia financera que permeta afrontar la responsabilitat ambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, bé al sistema comunitari de gestió i auditoria ambientals (EMAS), bé al sistema de gestió ambiental UNE-EN ISO 14945: 1996.  
Així mateix, quan es determine el tancament definitiu, caldrà desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
7. Altres condicions  
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi; el Decret 173/2000, de 5 de desembre, del Govern Valencià, pel qual s'estableixen les condicions que han de complir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
Cal complir el que disposen la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual s'aprova el Reglament per al desplegament de l'esmentada llei.  
La indústria i les seues instal·lacions s'han d'ajustar a les condicions indicades en el projecte tècnic i en els seus annexos en els aspectes que no fixa aquesta resolució.  
S'han de complir totes les disposicions aplicables per a garantir la protecció de la salut de les persones.  
En el control inicial s'ha de comprovar que s'han aplicat les mesures que preveu el projecte.  
8. Obligació de subministrament d'informació  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
En el termini de sis mesos, el titular de la instal·lació ha de presentar a la Direcció General per al Canvi Climàtic un certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart  
Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits que estableix aquesta resolució. La visita serà efectuada en el termini de sis mesos per una entitat col·laboradora acreditada per al control integrat de la contaminació, segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'ha d'acreditar el compliment del contingut de l'autorització ambiental integrada.  
Cinqué  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció General per al Canvi Climàtic qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Seté  
En tot el que no especifica aquesta resolució, caldrà ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar un recurs d'alçada davant la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 25 de novembre de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Cementval, SLU disposa d'una instal·lació existent a Sagunt, on es realitza la mòlta de matèries primeres sòlides per a la fabricació del ciment, amb una capacitat màxima de producció de 900.000 t/any.   
Les matèries primeres utilitzades són principalment clínquer i algeps procedents d'altres instal·lacions com a fase final de la fabricació del ciment. El clínquer és el component majoritari i es rep ja fabricat. Recentment l'empresa ha sol·licitat l'ampliació de la llista de matèries primeres, i s'utilitzen cendres volants de carbó i escòries granulades d'alt forn.   
Les instal·lacions funcionen també com a planta d'emmagatzematge; el ciment produït s'emmagatzema en sitges per a expedir-lo posteriorment a granel i envasat.  
Les matèries primeres arriben amb camions i després es descarreguen en una tremuja dotada de carenat. Des de la tremuja els materials es transporten a través d'una cinta a una sitja d'emmagatzematge de tipus pla (nau magatzem), que permet emmagatzemar tant els granels com el ciment. L'extracció es fa amb pales carregadores que descarreguen el material en una tremuja de recepció situada a l'interior de la nau. Un conjunt d'elevadors de catúfols i transportadores de banda condueixen les matèries primeres a les tremuges d'alimentació del molí.  
En la mòlta el clíquer és reduït a pols fina, amb l'addició d'una certa quantitat d'algeps principalment i alguns components addicionals, segons el tipus de ciment que s'haja de fabricar. El procés es fa en un circuit tancat, amb recirculació del material no mòlt al molí, la qual cosa permet al mateix temps la retirada ràpida del circuit del material mòlt.   
El producte d'eixida del molí és transportat a un conjunt de separació compost per un separador dinàmic, dos ciclons estàtics i un ventilador, units per conductes metàl·lics.   
Al circuit anterior es permet l'entrada d'aire net exterior i la corresponent extracció a través d'un filtre de mànegues. La pols (producte final), decantada en els ciclons i el filtre, es transporta mitjançant aerolliscadors i elevadors de catúfols a les sitges d'emmagatzematge de ciment.   
La calor generada en el procés de mòlta a l'interior del molí permet l'assecatge de la humitat continguda en algunes matèries primeres com l'algeps i la putzolana.  
Una vegada efectuat el control de qualitat del ciment mòlt emmagatzemat, s'expedeix.   
El sistema d'extracció del ciment de les sitges consta d'un filtre de mànegues. El disseny de tots els transportadors és de tipus tancat, és a dir, que el ciment circula per recintes completament tancats i en depressió per l'acció dels diversos filtres de despolvorització.  
L'expedició de ciment a granel es fa mitjançant boques de càrrega de camions cisterna a partir de mànegues telescòpiques automàtiques de doble manxa concèntrica per a permetre simultàniament la introducció de ciment a la cisterna (mànega interior) i l'extracció d'aire a través del conducte concèntric entre les mànegues.   
L'expedició de ciment en sacs es fa a la nau magatzem, on hi ha un sistema de recollida de vessaments i retorn a tremuja. La càrrega de camions es fa a l'interior de la nau.  
Els focus d'emissió presents a la planta estan constituïts per filtres de mànegues associats a diferents fases del procés productiu, i les seues emissions es componen exclusivament de partícules de pols.  
El procés productiu no requereix aportació d'aigua, i per tant les úniques aigües residuals que es generen són les pluvials, les sanitàries i les procedents del laboratori.   
Actualment i de manera provisional, les aigües residuals domèstiques procedents de les oficines, vestuaris i laboratori són acumulades en dues fosses sèptiques estanques amb filtre biològic, les quals són retirades periòdicament per un gestor autoritzat. Però, quan l'Ajuntament recepcione el polígon, les aigües sanitàries seran conduïdes a la seua xarxa de clavegueram, de tipus separatiu, a través de dos punts d'abocament amb les seues arquetes corresponents.  
Les aigües pluvials seran abocades a la xarxa de pluvials separativa municipal, a través de dos punts més d'abocament.  
Des del punt de vista de la producció de residus, la instal·lació està inscrita com a petit productor de residus perillosos des del 24 de gener de 2007.